Eile soomlaste üllatuseks teatavaks saanud Venemaa sisseveopiirangud Soome liha- ja piimatoodetele on Helsingi ülikooli teadlase arvates sisepoliitiline samm, vahendas YLE.    Ida-Euroopa ja Venemaa uuringutega tegelevas Aleksanteri-instituudis töötav Hanna Smith mainis, et Venemaa soovib arendada oma toiduainetetööstust ning riigi juhtkond soovib rõhutada, et kaitseb oma rahvast. Teine tähtis põhjus on ELi-Vene suhted, kus viimane tahab  oma mõjuvõimu suurendada.    Smithi arvates võivad piirangud olla seotud ka Venemaa presidendi peatse visiidiga Soome.    Dmitri Medvedev kohtub järgmisel nädalal töövisiidil Naantalis Soome presidendi Tarja Haloneniga. «Nüüd on kohtumisel jutuainet,» kommenteeris Smith intervjuus Soome televisioonile. Kui probleem suudetakse järgmisel nädalal lahendada, saab Medvedev tema sõnul öelda, et Soome presidendi sõnul on kõik korras ja venelastele jääb mulje, et kõrgeimal tasemel on võimalik  kõike lahendada.    Venemaa kehtestas eile üllatuslikult sisseveopiirangud 14 Soome toiduainetetehase vastu, mis ei täitvat Moskva nõudmisi.    Soome toiduohutuse ameti Evira esindaja Kyösti Siponeni sõnul ei ole küsimus toiduainete kvaliteedis, vaid selles, kas ühes või teises tootmispaigas täidetakse Venemaa reegleid.    Evira sai piirangutest teada eile alles siis, kui piirilt tulid teated tagasi saadetud toiduveokitest. Siponeni arvates on võimalik, et piirangud jõustusid  kogemata varem kui Vene poolel plaanis oli.    Postimees